《题陈氏所藏著色山水图》
元代·贡奎

独卧晓慵起，梦中千万山。
推窗烟云满，一笑咫尺间。
袅袅美人妆，金碧粲笄鬟。
素波净如镜，绿蘋点溪湾。
美哉笔墨工，貌此意度闲。
孤禽立圆沙，渔舟远来还。
我方厌闤市，坐对忘朝餐。
安得林下扉，深居长掩关。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。